ఐకియా స్థానికతను పెంచుతాం
- అనుకున్న స్థాయిలో సందర్శకులు రావట్లేదు
నవతెలంగాణ, వాణిజ్య విభాగం: స్వీడన్‌ పర్నిచర్‌ దిగ్గజం ఐకియా హైదరాబాద్‌లో ఏర్పాటు చేసిన స్టోర్‌కు అంచనా వేసిన స్థాయిలో సందర్శకుల తాకిడి లేదని స్టోర్‌ మేనేజర్‌ జాన్‌ అచిల్లియా అన్నారు. తొలత తాము ప్రతియేటా దాదాపు 70 లక్షల మంది సందర్శకులు స్టోర్‌కు వస్తారని భావించామని.. అయితే ఇప్పుడు దానిని 5 లక్షలకు సవరించుకుంటున్నట్టుగా ఆయన వివరించారు. గత ఆరు నెలల అనుభవం మేరకు తమ అంచనాలను సవరించుకుంటున్నట్టుగా ఆయన తెలిపారు. స్టోర్‌ ప్రారంభంలో తాము అంచనావేసిన దానికంటే సందర్శకుల తాకిడి ఎక్కువగా నమోదు అయిందని.. అయితే రానురాను ఇది తగ్గుతూ వస్తోందని ఆయన తెలిపారు. పానిపట్‌, హర్యాణా సంప్రదాయాలకు అద్దం పడుతూ రూపొందించిన 'ఆంగ్లతర' టెక్స్‌టైల్స్‌ కలెక్షన్‌ను ఆయన స్టోర్‌లో ఆవిష్కరించారు. ఐకియాలో స్థానిక వస్తువులను సమీకరించి విక్రయించే విషయంలో వేగంగా ముందుకు సాగుతున్నామని ఆయన అన్నారు. తొలినాళ్లలో స్థానిక వస్తువుల విక్రయం ఒక అంకె స్థాయిలో ఉంటే.. ప్రస్తుతం అది 19% స్థాయికి చేరిందని.. భవిష్యత్తులో దీనిని 30 శాతానికి చేర్చనున్నట్టుగా ఆయన తెలిపారు. షాపింగ్‌ సమయంలో భారతీయులు డబ్బుకు ఎక్కువ విలువనిస్తారని ఆయన వివరించారు. తమ స్టోర్‌లో రూ.15ల నుంచి మొదలుకొని దాదాపు రూ.11 లక్షల వరకు విలువైన ఫర్నిచర్‌ను విక్రయిస్తున్నామని ఆయన తెలిపారు. హైదరాబాద్‌ స్టోర్‌లో గతంలో ప్రపంచంలో ఎక్కడాలేనన్ని ఇంటీరియర్‌ ఫర్నిచర్‌ను అందుబాటులో ఉంచినట్టుగా ఆయన తెలిపారు. గడిచిన ఆరు నెలలో అన్నింటికంటే ఎక్కువగా రంగురంగుల చెంచాలను ఎక్కువగా విక్రయించినట్టుగా ఆయన తెలిపారు. ఆరు నెలల్లో దాదాపు 5 లక్షల చెంచాలను విక్రయించామని ఆయన తెలిపారు.
మీ స్నేహితులకు రికమెండ్ చెయ్యండి